**Transkript izjave za medije predsjednika Vlade Crne Gore Mila Đukanovića nakon potpisivanja Sporazuma između vlada Crne Gore i Tajlanda o izuzeću od viza za nosioce diplomatskih i službenih pasoša**

Podgorica, 14. septembar 2013. godine

- Ja bih želio da i pred Vama uputim još jednom riječi dobrodošlice gospođi Jingluk Šinavatra predsjednici Vlade Kraljevine Tajland koja je od sinoć na čelu jedne brojne delegacije Kraljevine Tajland koja je posjetila Crnu Goru. Veoma smo počastvovani posjetom Viskokog gosta i njene delegacije i to razumijemo kao još jedan gest prijateljstva Tajlanda prema Crnoj Gori i gest želje za dalje unapređenje ionako kvalitetnih međudržavnih odnosa. Iako je posjeta kratka, iako je posjeta u sklopu posjete premijerke Šinavatra Evropi, ipak smo ovo vrijeme iskoristili rekao bih jako racionalno i posvetili se najvažnijim temama iz agende međusobnih odnosa. Kao što pretpostavljam znate dio delegacije premijerke Šinavatra iz sastava biznisa je tokom današnjeg jutra obišao Luku Bar, upoznao se sa njenim kapacitetima, maločas smo nas dvoje bili u društvu biznismena iz jedne i druge države u Privrednoj komori gdje je potpisan Sporazum o saradnji između Privredne komore Crne Gore i Asocijacije privrednika, industrijalaca i bankara Tajlanda. Kao što znate premijerka Šinavatra je imala i odvojene razgovore sa šefom naše države, sa predsjednikom Parlamenta i samnom, maločas smo potpisali i međudržavni Ugovor kojim počinjemo proces olakšavanja putovanja iz jedne u drugu državu, želeći da na taj način pospješimo tokove i ljudi, kapitala, ideja, biznisa, dakle ukupne međudržavne saradnje i program posjete Visoke tajlandske delegacije će se završiti posjetom Budvi gdje će se makar na kratko upoznati sa onim što su investicioni potencijali u oblasti crnogorskog turizma. Htio bih da pred Vama saopštim izuzetno zadovoljstvo stanjem u međudržavnim odnosima Tajlanda i Crne Gore. Tajland je država koja je za Crnu Goru zanimljiva kao velika država u razvoju u regionu Jugoistočne Azije, kao jedna od država osnivača ASEAN-a, u sklopu naše želje da ostvarujemo intezivniju saradnju sa zemljama Jugoistočne Azije. U dosadašnjem periodu smo imali mogu slobodno kazati veoma intezivnu diplomatsku i političku saradnju i čini nam se postavili dobar temelj za razvoj saradnje u oblasti ekonomije i u drugim oblastima čime bi upotpunili, obogatili agendu međudržavne saradnje. Ova posjeta je kao što ste maločas čuli iz njene strukture upravo bila fokusirana na te teme, kako identifikovati one prostore koji su na neki način obećavajući za investitore i predstavnike biznisa jedne i druge države. Veoma smo detaljno razgovarali o šansama u izgradnji infrastrukture gdje Tajland ima izuzetno uspješno iskustvo. Pored toga puno smo pažnje posvetili pitanjima razvoja proizvodnje hrane u sklopu ukupne koncepcije razvoja turizma i usluga i u tom kontekstu se vrlo radujem da smo maločas potpisali ovaj međudržavni sporazum za kojeg sam kazao da predstavlja početak olakšavanja uslova putovanja iz jedne u drugu državu. Takođe razgovarali smo o ozbiljnim mogućnostima za saradnju u oblasti energetike. Tajland je kao što znate država koja je u bliskoj prošlosti imala veoma veoma inspirativno iskustvo u pogledu ekonomskog razvoja prije svega intezivnog razvoja izvozno divezifikovane privrede, tako da mislim da može predstavljati inspiraciju i Crnoj Gori i svim zemljama ovog regiona kao jedna velika država, država sa ozbiljnim investicionim potencijalima, država koja je veoma respektibilna turistička destinacija na globalnoj sceni sa 15-ak, 20 miliona turista na godišnjem nivou što je da kažem nešto što može sigurno predstavljati vrlo zanimljivo iskustvo za Crnu Goru, za našu turističku privredu, za naše poslenike da i u toj oblasti kao i u oblasti proizvodnje hrane i u drugim oblastima transferišemo njihova pozitivna iskustva i kroz saradanju doprinosimo ostvarivanju naših ambicioznih razvojnih ciljeva. Iskoristio sam priliku da premijerku Šinavatra upoznam i sa onim što su dostignuća našeg ekonomskog i demokratskog razvoja, što su naši iskoraci na planu evropske i evroatlanske integracije i da zaključim, mislim da možemo biti veoma zadovoljni time kako se do sada razvija naša međudržavna saradnja, a vjerujem da ova posjeta otvara još puno inspiracije za dalje unapređenje naših međusobnih odnosa. Koristim priliku da se gospođi Šinavatra i Visokoj tajlandskoj delegaciji zahvalim za posjetu i za pažnju koju u kontinuitetu posvećuju razvoju naših međudržavnih odnosa.